Hoë gepos oor R60 miljoen-bedrogŉ Senior beampte van die departement van openbare werke is afgedank nadat sy glo meer as R60 miljoen aan kontrakteurs betaal het om huise van ministers in die kabinet op te knap, het The Star Maandag berig. Noloyiso Ntwana, ŉ voormalige direkteur van die departement, het die staat se beleid oortree en ŉ ongeregistreerde bourekenaar vir die opknappingswerk aangestel. Die aanklagtes hou verband met voorvalle wat plaasgevind het nadat Jacob Zuma in Mei 2009 president geword het. Huise vir ministers was beskikbaar, maar moes opgeknap word. Die spesiale ondersoekeenheid (SOE) het in 2011 ŉ ondersoek van stapel gestuur en haar aan die bedrog verbind. Sy het nie haar tugverhoor bygewoon nie. Ntwana het die arbeidshof genader om die aanklagte teen haar te laat vaar, maar haar aansoek was onsuksesvol. Phillip Masilo, regsadviseur van die minister van openbare werke, Thulas Nxesi, het aan die koerant gesê die SOE se bewyse is gebruik om Ntwana te vervolg. Hy het gesê ŉ soortgelyke ondersoek word in Kaapstad gedoen waar 10 ministers se huise teen ŉ koste van R100 miljoen opgeknap is. Ntwana het nie op navrae om kommentaar te lewer, reageer nie.